กฎกระทรวง  กำหนดหลักเกณฑ์และวิธีการคืนอากรหรือหลักประกันการชำระอากรตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. 2545
กฎกระทรวง
กำหนดหลักเกณฑ์และวิธีการคืนอากรหรือหลักประกัน
การชำระอากรตอบโต้การทุ่มตลาด
และการอุดหนุนซึ่งสินค้าจากต่างประเทศ
พ.ศ. ๒๕๔๕[๑]
 

อาศัยอำนาจตามความในมาตรา ๕ วรรคหนึ่ง และมาตรา ๑๑ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ ในกรณีที่กรมศุลกากรเรียกหลักประกันอากร
หรือหลักประกันการชำระอากรชั่วคราว ถ้าต่อมาคณะกรรมการมีคำวินิจฉัยชั้นที่สุดให้คืนหลักประกันอากรหรือหลักประกันการชำระอากรชั่วคราวเนื่องจากสิ้นเหตุที่จะต้องเก็บรักษาไว้
เมื่อคณะกรรมการแจ้งให้กรมศุลกากรทราบ ให้กรมศุลกากรคืนหลักประกันอากรหรือหลักประกันการชำระอากรชั่วคราวโดยไม่ชักช้า
โดยผู้นำเข้าต้องนำหลักฐานการวางหลักประกันอากรหรือหลักประกันการชำระอากรชั่วคราวมาติดต่อขอรับคืน
ณ ท่าหรือที่ หรือสนามบินศุลกากรที่ได้วางหลักประกันอากรหรือหลักประกันการชำระอากรชั่วคราวดังกล่าวไว้

ข้อ ๒ ในกรณีที่กรมศุลกากรเรียกเก็บอากรชั่วคราว
ถ้าต่อมาคณะกรรมการมีคำวินิจฉัยชั้นที่สุดให้เรียกเก็บอากรตอบโต้การทุ่มตลาดไม่ว่าตั้งแต่มีการใช้มาตรการชั่วคราวหรือไม่
เมื่อคณะกรรมการแจ้งให้กรมศุลกากรทราบ ให้กรมศุลกากรคืนอากรชั่วคราว หรือคืนผลต่างของอากรส่วนที่เกินหากอากรตอบโต้การทุ่มตลาดมีอัตราต่ำกว่าอากรชั่วคราวที่ได้เรียกเก็บไว้ให้แก่ผู้นำเข้าโดยไม่ชักช้า
โดยผู้นำเข้าต้องนำหลักฐานการชำระอากรชั่วคราวมาติดต่อขอรับคืน ณ ท่าหรือที่ หรือสนามบินศุลกากรที่ได้ชำระอากรดังกล่าวไว้

ข้อ ๓ ในกรณีที่กรมศุลกากรเรียกเก็บอากรชั่วคราว
ถ้าต่อมาคณะกรรมการมีคำวินิจฉัยชั้นที่สุดว่าไม่มีการทุ่มตลาดหรือไม่มีความเสียหาย เมื่อคณะกรรมการแจ้งให้กรมศุลกากรทราบ
ให้กรมศุลกากรคืนอากรชั่วคราวที่ผู้นำเข้าชำระไว้โดยไม่ชักช้า
โดยผู้นำเข้าต้องนำหลักฐานการชำระอากรชั่วคราวมาติดต่อขอรับคืน ณ ท่าหรือที่ หรือสนามบินศุลกากรที่ได้ชำระอากรดังกล่าวไว้

ข้อ ๔ ในกรณีที่ผู้นำเข้าขอคืนอากรตอบโต้การทุ่มตลาดที่ถูกเรียกเก็บตามมาตรา
๕๙ เมื่อคณะกรรมการมีคำวินิจฉัยว่าไม่มีส่วนเหลื่อมการทุ่มตลาด หรือส่วนเหลื่อมการทุ่มตลาดลดลงต่ำกว่าอากรตอบโต้การทุ่มตลาดที่ใช้บังคับ และได้แจ้งให้กรมศุลกากรทราบ
ให้กรมศุลกากรคืนอากรตอบโต้การทุ่มตลาด หรือคืนผลต่างระหว่างส่วนเหลื่อมการทุ่มตลาดกับอากรตอบโต้การทุ่มตลาดโดยไม่ชักช้า
โดยผู้นำเข้าต้องนำหลักฐานการชำระอากรมาติดต่อขอรับคืน
ณ ท่าหรือที่ หรือสนามบินศุลกากรที่ได้ชำระอากรดังกล่าวไว้

ข้อ ๕ สำหรับกรณีตอบโต้การอุดหนุน
ให้นำความในข้อ ๑ ข้อ ๒ ข้อ ๓ และข้อ ๔ แห่งกฎกระทรวงฉบับนี้มาใช้บังคับกับการคืนหลักประกันอากร
อากรชั่วคราว หลักประกันการชำระอากรชั่วคราว และอากรตอบโต้การอุดหนุนโดยอนุโลม


ให้ไว้ ณ วันที่ ๖ สิงหาคม พ.ศ. ๒๕๔๕
สมคิด จาตุศรีพิทักษ์
รัฐมนตรีว่าการกระทรวงการคลัง
หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา
๕ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ กำหนดให้รัฐมนตรีว่าการกระทรวงการคลังรักษาการตามพระราชบัญญัติดังกล่าว เฉพาะส่วนที่เกี่ยวกับการดำเนินงานของกรมศุลกากร
และมาตรา ๑๑ กำหนดให้การคืนอากรหรือหลักประกันการชำระอากรเป็นไปตามหลักเกณฑ์และวิธีการที่กำหนดในกฎกระทรวง
จึงจำเป็นต้องออกกฎกระทรวงนี้

















วิภา/ผู้จัดทำ
๑ กันยายน
๒๕๕๔

สายสัมพันธ์/ปรับปรุง
๒๐ ตุลาคม
๒๕๖๓

ภิรมย์พร/ตรวจ
๔
ธันวาคม ๒๕๖๓

[๑] ราชกิจจานุเบกษา
เล่ม ๑๑๙/ตอนที่ ๗๘ ก/หน้า ๑๐/๑๔ สิงหาคม ๒๕๕๔